Odlučni smo u namjeri da ostanemo u BiH, 9/7/02. - 2002-07-09
Američki ambasador u B i H, Clifford Bond poručio je danas u Banjaluci da će SAD i dalje ostati prisutne u regionu zatraživši, ujedno,
Sjedinjene američke države su odlučne u namjeri da i dalje ostanu u Bosni i Hercegovini i regionu bez obzira na diskusije koje se vode u Ujedinjenim nacijama - izjavio je ovo danas u Banjaluci američki ambasador u Bosni i Hercegovini Clifford Bond nakon razgovora sa premijerom Republike Srpske Mladenom Ivanićem. On je precizirao da će Sjedinjene Američke Države podržati i ostanak OHR-a i SFOR-a u B i H kao i rad haškog tribunala. I premijer Republike Srpske Mladen Ivanić je izrazio želju da uprkos postojećih problema, SAD ostanu snažno prisutne na ovim prostorima. Ponekad je uključenost SAD i bolna, zna da nas zaboli i da se donesu neke mjere koje nisu uvijek dobro balansirane. Ono što je karakteristika je da je prisustvo SAD omogućilo i brži završetak rata i donijelo efikasnost u donošenju odluka. Zato je i naš interes da SAD ovdje nastave da budu veoma prisutne. Potvrđujući nastavak američkog prisustva u regionu američki ambasador u B i H Clifford Bond je izrazio nadu u bolju kooperativnost vlasti Republike Srpske. Treba više saradnje i od zakonodavnih i od političkih vlasti, ovdje u Republici Srpskoj, posebno pri identifikaciji svih ratnih zločinaca, poručio je američki ambasador. Međunarodni sud za ratne zločine bi bio veoma zainteresovan da se omogući pristup vojnim arhivima kao i za slučaj 21 prijedorskog policajca, odnosno, za lica koja se dovode u vezu sa ubistvom katoličkog svećenika Tomislava Matanovića, krajem rata, precizirao je Bond. Sve dok su optuženi ratni zločinci na slobodi biće i hapšenja,« naglasio je Clifford Bond. On je, ujedno, potvrdio da je Vlada Republike Srpske riješila problem kompanije Coca Cola čiji su proizvodi bili duplo oporezivani u bosanskohercegovačkim entitetima. Za Glas Amerike, iz Banjaluke, Dragan Stegić.